เน้นเกมเร็ว
*การเคลื่อนตัวของดัชนีวานนี้ ทำให้หลาย ๆ คนหัวหมุน กับการขยับขึ้นลงแบบชวนเวียนหัว  นักเล่นหลายรายอาจรู้สึกอึดอัดใจอย่างแรงเมื่อพบว่า กรอบการทำกำไรหุ้นแต่ละตัวมันช่างน้อยเหลือเกิน ! “โมนิก้า” มองว่ามันถึงเวลาที่ทุกคนต้องกลับมาเซตเกมกันใหม่ระหว่างรอปัจจัยบวก เพราะบรรยากาศขณะนี้เป็นอย่างที่ได้ย้ำหัวหมุดเอาไว้ ว่ายังไม่เอื้อกับการลงทุนระยะยาว
23 ก.ย. 2563

เจาะกระดาน : โมนิก้าและทีมงาน
*การเคลื่อนตัวของดัชนีวานนี้ ทำให้หลาย ๆ คนหัวหมุน กับการขยับขึ้นลงแบบชวนเวียนหัว  นักเล่นหลายรายอาจรู้สึกอึดอัดใจอย่างแรงเมื่อพบว่า กรอบการทำกำไรหุ้นแต่ละตัวมันช่างน้อยเหลือเกิน ! “โมนิก้า” มองว่ามันถึงเวลาที่ทุกคนต้องกลับมาเซตเกมกันใหม่ระหว่างรอปัจจัยบวก เพราะบรรยากาศขณะนี้เป็นอย่างที่ได้ย้ำหัวหมุดเอาไว้ ว่ายังไม่เอื้อกับการลงทุนระยะยาว
*ดังนั้นอย่าไปหาสาเหตุที่ทำให้ดัชนีตุปัดตุเป๋ ก่อนจะลงมาปิดที่ระดับ 1,264.01 จุด ลบไป 3.62 จุด ด้วยมูลค่าการซื้อขาย 5.07 หมื่นล้านบาท ตามบรรยากาศที่ขมุกขมัว เดี๊ยนมองว่าในระหว่างนี้อาจจะได้เห็นการรีบาวด์เล็กน้อย และมีปรากฏการณ์ยื้อกันไป ยื้อกันมา อีกพักใหญ่ ๆ เว้นเสียว่า จะมีเม็ดเงินเข้ามาดันดัชนีพรวดเดียวจนทะลุแนวต้านสำคัญขึ้นไปอย่างรวดเร็วเท่านั้นเจ้าค่ะ
*หันมามองหุ้นบลูชิพยังคงว่ายวนอยู่ในอ่าง ในขณะที่หลาย ๆ ตัวไม่สามารถผ่านแนวต้านสำคัญ ยิ่งเป็นแรงกดดันให้นักเล่นต้องถอยออกมาตั้งหลัก และจำให้ขึ้นใจว่าช่วงนี้ต้องเน้นเล่นสั้น ๆ และพยายามหาจังหวะทำกำไรให้ถี่ขึ้น ไม่มีความจำเป็นต้องทุ่มทุนจนหมดตัว เพราะจะได้เห็นหุ้นเคลื่อนไหวหลากหลายรูปแบบสลับเขียวแดงตลอดทั้งวันไปอีกพักใหญ่เจ้าค่ะ
*อย่างในรายของ BANPU ราคาแกว่งตัวลงในแดนลบ ก่อนมาเสมอตัวที่ระดับ 6.30 บาท ด้วยมูลค่าการซื้อขาย 855.15 ล้านบาท แพตเทิร์นของหุ้นยังคงเป็นการลากขึ้นและขายทำกำไรออกมาทำให้หุ้นกลับมากองอยู่ที่เดิม เพราะปัจจัยพื้นฐานยังคงมีสิ่งกดดันทำให้หุ้นไม่สามารถทะลุผ่าน 6.30 บาทไปได้เสียที เห็นแบบนี้แล้วหลายคนคงไม่กล้าเสี่ยง ขอนั่งดูเหตุการณ์อยู่ห่าง ๆ ก็แล้วกัน…อิอิ
*ไหน ๆ เม้าท์มาถึงตรงนี้ขึ้นมาทั้งที “โมนิก้า” ขอหันมุมกล้องไปส่องที่หุ้นบลูชิพอย่าง CPALL อีกสักตัว ที่มีการขยับแบบขึ้น ๆ ลง ๆ สลับฟันปลาในแต่ละวัน ก่อนมาปิดที่ระดับ 61 บาท ลบไป 1 บาท หรือ 1.61% ด้วยมูลค่าการซื้อขาย 2.12 พันล้านบาท “โมนิก้า” มองเป็นวัฏจักรขาลงทางเทคนิคจึงไม่ต้องแปลกใจหากจะเห็นราคาหุ้นจะแกว่งอยู่แถว ๆ 62 บาท ไปอีกนานเจ้าค่ะ
*หุ้น SAWAD เป็นหุ้นที่มีการเคลื่อนไหวอย่างน่าประทับใจ ล่าสุด ยืนปิดบวกที่ระดับ 50.50 บาท บวกไป 1.50 บาท หรือ 3.06% ด้วยมูลค่าการซื้อขาย 1.28 พันล้านบาท นอกจากปัจจัยพื้นฐานเป็นจุดแข็งแล้ว ยังมีสัญญาณเทคนิคเป็นตัวจุดชนวน ภาพรวมของหุ้นจึงมีโมเมนตัมบวก เพราะหากราคายังสามารถประคองตัวเหนือเส้นค่าเฉลี่ย 75 วันได้ ถือว่ามีเกราะกำบังได้เป็นอย่างดียังไงล่ะเจ้าคะ
*ด้านหุ้นเล็กอย่าง NWR ประกาศข่าวคว้างานใหม่ ทำเอาเหล่าชาวหุ้นที่กำลังเหงาหงอยกับภาวะที่ผันผวน ปรี่เข้ามาซื้อหุ้นกันอย่างคับคั่ง ทำให้ได้เห็นหุ้นยืนแกร่งเหนือตลาด ด้วยการทะยานขึ้นมาปิดที่ 0.58 บาท บวกไป 0.06 บาท หรือขึ้นไป 11.54% ด้วยมูลค่าการซื้อขาย 29.53 ล้านบาท นิวไฮในรอบ 2 เดือน แต่หากดูสัญญาณทางเทคนิคแล้วละก็ “โมนิก้า” ต้องขอสะกิดต่อมความคิดไว้สักหน่อยว่านี่อาจเป็นเพียงการเล่นสั้นเท่านั้นนะเจ้าคะ
*ส่วนหุ้นพิมพ์นิยมอย่าง PTTEP พักนี้ดูไม่เป็นที่ต้องตาต้องใจนัก วานนี้ซึมตัวลงมาปิดที่ระดับ 82.50 บาท ลบ 2.25 บาท หรือลบไป 2.65% ด้วยมูลค่าการซื้อขาย 1.01 พันล้านบาท แต่ “โมนิก้า” เหลือบไปเห็นโบรกฯ ยังคงเชียร์แบบ “หมดหน้าตัก” สาเหตุเป็นเพราะราคาหุ้นที่ลงลึกเกินพื้นฐาน มิตรรักแฟนเพลงท่านไหนมีกระสุนเหลือและพร้อมรับความเสี่ยง ก็ถือว่าเป็นโอกาสอันดีที่จะได้ของถูกกลับบ้านนะเจ้าคะ…อิอิ
*ปิดท้ายที่ PSTC ร้อนแรงแซงทางโค้ง จนกระชากมาปิดที่ระดับ 1.64 บาท บวก 0.09 บาท หรือ 5.81% ด้วยมูลค่าซื้อขาย 34.02 ล้านบาท ตอกย้ำเรื่องผลงานครึ่งหลังฉายแววฟื้นตัวเด่น แถมแว่วมาว่าแอบตุน Backlog เพียบ ! ทำให้หุ้นที่เป็นขาลงมานานกว่า 8 เดือน ถูกกลับเข้ามาไล่ราคากันอีกครั้ง ส่วนเป้าหมายรอบนี้อยู่แถว 2.04 บาท ยังถือว่ามีแก๊ปให้ได้เล่นอีกเพียบพะยะค่ะ